b'\n_START_ARTICLE_\nIndependence\n_START_SECTION_\nIstorija\n_START_PARAGRAPH_\nLaivas 2014\xc2\xa0m. pastatytas Piet\xc5\xb3 Kor\xc4\x97joje, \xe2\x80\x9eHyundai Heavy Industries Co., Ltd\xe2\x80\x9c laiv\xc5\xb3 statykloje. Tai pirmasis pasaulyje naujai pastatytas LNG-FSRU tipo laivas, kiti pana\xc5\xa1\xc5\xabs, seniau statyti laivai t\xc4\x97ra perdaryti tanklaiviai._NEWLINE_2014\xc2\xa0m. vasario 19 d. Ulsano uoste esan\xc4\x8dioje laiv\xc5\xb3 statykloje \xc4\xafvyko oficiali Lietuvai skirto SGD laivo-saugyklos vardo \xe2\x80\x9eIndependence\xe2\x80\x9c (liet. nepriklausomyb\xc4\x97) suteikimo ceremonija, kurioje dalyvavo Lietuvos Prezident\xc4\x97 Dalia Grybauskait\xc4\x97. Jai \xc4\xafteiktas pirmasis 1350 kart\xc5\xb3 ma\xc5\xbeesnis SGD laivo modelis (mastelis 1:1350), detaliai i\xc5\xa1lietas i\xc5\xa1 metalo. I\xc5\xa1 viso pagaminta 200 toki\xc5\xb3 laivo modeli\xc5\xb3, kurie bus dovanojami prie Lietuvos SGD terminalo projekto \xc4\xafgyvendinimo svariai prisid\xc4\x97jusiems asmenims ir \xc4\xafstaigoms._NEWLINE_Po laivo nuleidimo ant vandens pagal suplanuot\xc4\x85 grafik\xc4\x85 laivo statybos darbai buvo t\xc4\x99siami statyklos doke ant vandens\xc2\xa0\xe2\x80\x93 montuojamos SGD talpyklos, ma\xc5\xbeieji mechaniniai \xc4\xafrenginiai, pagalbin\xc4\x97s sistemos ir atliekami vis\xc5\xb3 sistem\xc5\xb3 bandymai._NEWLINE_SGD laivas prisi\xc5\xa1vartavo Klaip\xc4\x97dos uoste prie Kiaul\xc4\x97s Nugaros saloje \xc4\xafrengt\xc5\xb3 krantini\xc5\xb3 2014\xc2\xa0m. spalio 27 dienos ryte.\n_START_SECTION_\nLaivo i\xc5\xa1perkamoji nuoma\n_START_PARAGRAPH_\nProjekt\xc4\x85 \xc4\xafgyvendino Norvegijos \xc4\xafmon\xc4\x97 \xe2\x80\x9eHoegh LNG\xe2\x80\x9c. \xe2\x80\x9eKlaip\xc4\x97dos nafta\xe2\x80\x9c jai u\xc5\xbe laivo-saugyklos i\xc5\xa1perkam\xc4\x85j\xc4\x85 nuom\xc4\x85 10 met\xc5\xb3 kasdien mok\xc4\x97s ma\xc5\xbedaug po 116 t\xc5\xabkst. eur\xc5\xb3 (400 t\xc5\xabkst. lit\xc5\xb3). Per de\xc5\xa1imtmet\xc4\xaf tai sudarys apie 520 mln. eur\xc5\xb3 (1,8 mlrd. lit\xc5\xb3). \xc4\xae \xc5\xa1i\xc4\x85 sum\xc4\x85 \xc4\xafskai\xc4\x8diuojama prie\xc5\xbei\xc5\xabros, reikaling\xc5\xb3 detali\xc5\xb3 tiekimo, operavimo, laivo \xc4\xafgulos darbo kaina. Pra\xc4\x97jus 10 met\xc5\xb3 laikotarpiui, \xe2\x80\x9eKlaip\xc4\x97dos nafta\xe2\x80\x9c tur\xc4\x97s teis\xc4\x99 i\xc5\xa1pirkti laiv\xc4\x85._NEWLINE_Laivo kapitonu paskirtas Kurtas Nielsenas. \xc4\xaegulos sud\xc4\x97tyje\xc2\xa0\xe2\x80\x93 40 \xc5\xbemoni\xc5\xb3. Kapitonas, keli jo pavaduotojai ir in\xc5\xbeinieriai yra norvegai, kiti\xc2\xa0\xe2\x80\x93 kroatai. Tikimasi per 10 met\xc5\xb3 laivo nuomos laik\xc4\x85 u\xc5\xbesienie\xc4\x8dius specialistus pakeisti lietuviais. \xe2\x80\x9eHiogh LNG\xe2\x80\x9c tariasi su Klaip\xc4\x97dos universitetu, kad per nuomos laik\xc4\x85 \xc5\xa1is rengs terminalo specialistus.'